Document ID: 31977R1469

ΚΑΝΟΝΙΣΜΟΣ (ΕΟΚ) αριθ. 1469/77 ΤΗΣ ΕΠΙΤΡΟΠΗΣ της 30ής Ιουνίου 1977 περί των λεπτομερειών εφαρμογής της εισφοράς και επιστροφής που αφορούν την ισογλυκόζη και περί τροποποιήσεως του κανονισμού (ΕΟΚ) αριθ. 192/75
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1111/77 του Συμβουλίου της 17ης Μαΐου 1977 περί θεσπίσεως κοινών διατάξεων για την ισογλυκόζη(1), και ιδίως το άρθρο 3 παράγραφος 3 και το άρθρο 4 παράγραφος 3 εδάφιο β) και παράγραφος 5,
Εκτιμώντας:
ότι ένα σύστημα επιστροφών κατά την εξαγωγή εφαρμόζεται στα προϊόντα που προβλέπονται στο άρθρο 1 του κανονισμού (ΕΟΚ) αριθ. 1111/77- ότι, ως εκ τούτου, ο κανονισμός (ΕΟΚ) αριθ. 192/75 της Επιτροπής της 17ης Ιανουαρίου 1975 περί των λεπτομερειών εφαρμογής της επιστροφής κατά την εξαγωγή για τα αγροτικά προϊόντα(2), όπως τροποποιήθηκε τελευταία με τον κανονισμό (ΕΟΚ) αριθ. 3186/76(3), θα πρέπει να επεκταθεί προκειμένου να καλύψει τα προϊόντα αυτά-
ότι, προκειμένου να εξασφαλισθεί ομοιομορφία μεταχειρίσεως, θα πρέπει να ορισθεί μία μέθοδος που εφαρμόζεται για τον προσδιορισμό της περιεχομένης ξηράς ουσίας της ισογλυκόζης κατά τις συναλλαγές-
ότι, σύμφωνα με τον κανονισμό (ΕΟΚ) αριθ. 1111/77, δεν χορηγείται επιστροφή κατά την εξαγωγή για ισογλυκόζη με τη μορφή μεταποιημένων προϊόντων και ότι η ισογλυκόζη και τα μίγματα ισογλυκόζης με άλλες μορφές ζάχαρης αποτελούν προϊόντα που είναι σχετικά νέα και λίγο διαδεδομένα στη διεθνή αγορά- ότι, στο μέλλον, είναι πιθανόν η αγορά των προϊόντων αυτών να εξελιχθεί αισθητά- ότι, σ' ένα πρώτο στάδιο, χωρίς να προδικάζονται τα κατάλληλα μέτρα που θα ληφθούν σε μεταγενέστερη ημερομηνία, πρέπει να προσδιορισθούν το όρια, ιδίως η περιεκτικότητα σε φρουκτόζη και πολυσακχαρίτες ή ορισμένα άλλα σάκχαρα αυτού του προϊόντος σε τρόπο ώστε η χορήγηση της επιστροφής να δύναται να χορηγηθεί μόνο για το πραγματικό προϊόν στη φυσική του κατάσταση-
ότι η επιστροφή κατά την εξαγωγή σχετικά με τη γλυκόζη και τα σιρόπια σακχαρόζης καθορίζεται κάθε μήνα και ότι είναι δυνατό να προκαθορισθεί- ότι είναι πρόσφορο οι ίδιοι κανόνες να καθορισθούν όσον αφορά τις επιστροφές για την ισογλυκόζη,
ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Ισογλυκόζη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εφαρμογή των άρθρων 3 και 4 του κανονισμού (ΕΟΚ) αριθ. 1111/77 η περιεκτικότητα σε ξηρά ουσία της ισογλυκόζης προσδιορίζεται σύμφωνα με την πυκνότητα του διαλύματος, αραιωμένου σε αναλογία επί βάρους 1 προς 1, ή για τα προϊόντα που έχουν πολύ υψηλή πυκνότητα, με ξήρανση.
Άρθρο 2
Το σταθερό στοιχείο το αναφερόμενο στο άρθρο 3 του κανονισμού (ΕΟΚ) αριθ. 1111/77 είναι ίσο προς αυτό το οποίο ελήφθη υπόψη για τον καθορισμό της εισφοράς κατά την εισαγωγή επί των προϊόντων που περιλαμβάνονται στη διάκριση 17.02 B II α) του Κοινού Δασμολογίου.
Άρθρο 3
Η επιστροφή που προβλέπεται στο άρθρο 4 του κανονισμού (ΕΟΚ) αριθ. 1111/77 χορηγείται μόνο για τα προϊόντα:
- τα οποία λαμβάνονται με ισομερισμό της γλυκόζης,
- τα οποία έχουν μία περιεκτικότητα επί βάρους σε ξηρά κατάσταση τουλάχιστον 41% φρουκτόζης, και
- στα οποία η συνολική περιεκτικότητα επί βάρους σε ξηρά κατάσταση πολυσακχαριτών και ολιγοσακχαριτών, περιλαμβανομένης και της περιεκτικότητας δι- ή τρισακχαριτών, δεν υπερβαίνει το 8,5%.
Άρθρο 4
Η επιστροφή που αναφέρεται στο άρθρο 3 ορίζεται κατά μήνα.
Άρθρο 5
Το ποσό της επιστροφής που εφαρμόζεται την ημέρα καταθέσεως της αιτήσεως για πιστοποιητικό εξαγωγής εφαρμόζεται κατόπιν αιτήσεως του ενδιαφερομένου που υποβάλλεται ταυτόχρονα με την υποβολή της αιτήσεως παροχής του πιστοποιητικού σε μία εξαγωγή που πρόκειται να πραγματοποιηθεί κατά τη διάρκεια ισχύος του πιστοποιητικού.
Άρθρο 6
Στο άρθρο 1 του κανονισμού (ΕΟΚ) αριθ. 192/75, προστίθεται στο τέλος η εξής περίπτωση:
"- το άρθρο 4 του κανονισμού (ΕΟΚ) αριθ. 1111/77 (ισογλυκόζη)".
Άρθρο 7
Ο παρών κανονισμός αρχίζει να ισχύει την 1η Ιουλίου 1977.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 30 Ιουνίου 1977.

Labels: 3
17